b'\n_START_ARTICLE_\nBesan\xc3\xa7on\n_START_SECTION_\nGeografija\n_START_PARAGRAPH_\nMesto se nahaja v pokrajini Franche-Comt\xc3\xa9 na dnu Jurskega hribovja ob reki Doubs, ki ga obkro\xc5\xbea z ve\xc4\x8djim naravnim okljukom v premeru enega kilometra.\n_START_SECTION_\nZgodovina\n_START_PARAGRAPH_\nOzemlje ob re\xc4\x8dnem okljuku je bilo \xc5\xbee v bronasti dobi poseljeno s plemeni Galcev. Ime kraja se prvi\xc4\x8d omenja v Cezarjevih spisih o zavzetju Galije kot Vesontio. Skozi \xc4\x8das je ve\xc4\x8dkrat spremenil ime, od Besantio in Besontion preko nem\xc5\xa1kega Bisanz do sedanjega Besan\xc3\xa7on._NEWLINE_Leta 843 je bil s podpisom Verdunskega miru, s katerim se je kon\xc4\x8dala triletna karolin\xc5\xa1ka dr\xc5\xbeavljanska vojna, dodeljen Lotaringiji pod vodstvom burgundskih vojvodov. Kot del Svetorimskega cesarstva od leta 1034 je mesto postalo sede\xc5\xbe nad\xc5\xa1kofije, leta 1184 pa mu je bil dodeljen tudi status svobodnega cesarskega mesta z avtonomijo. V 15. stoletju je pri\xc5\xa1el pod vpliv burgundskih vojvod. Po poroki Marije Burgundske s svetorimskim cesarjem Maksimiljanom I. je padel za kratek \xc4\x8das v roke Habsbur\xc5\xbeanom, preko njih pa \xc5\xa0pancem, ki so v njem zgradili glavni obrambni kompleks Citadello (1668). Od 1526 do 1673 je bila v njem kovnica denarja. Leta 1674 so ga zavzele francoske \xc4\x8dete, po sporazumu v Nijmegnu je pripadel Franciji. V tem \xc4\x8dasu je bil pod nadzorstvom arhitekta Vaubana zgrajen cel sistem fortifikacij, vklju\xc4\x8dno z izpopolnjeno Citadello.'